
# KATA- KATAALUAN 


Assalamualaikum Wr. Wbt. 

Alhamdulillah, puji dan syukur ke hadrat Allah SWT di atas limpah 
kurniaNya, Jabatan Kemajuan Islam Malaysia (JAKIM) dapat menerbitkan 
Risalah Panduan Berpuasa Bagi Pesakit. 

Berpuasa di bulan Ramadhan adalah rukun Islam kedua, la merupakan 
kewajipan kepada setiap umat Islam yang mukallaf. Buku ini adalah 
lanjutan daripada Buku Panduan Puasa Ramadhan susunan Sarip 
Adui terbitan JAKIM pada tahun 2000. Namun demikian, buku ini turut 
mengupas persoalan yang lebih kompleks termasuk beberapa prosedur 
rawatan sama ada ia akan menjejaskan puasa ataupun tidak. Panduan, 
nasihat dan doa juga disertakan di akhir bab bagi memudahkan 
masyarakat, khususnya pesakit dalam memahami persoalan puasa dan 
mengamalkan amalan-amalan yang bermanfaat. 

Akhir kata, saya mengucapkan ribuan terima kasih kepada Y.Bhg. Dato’ 
Hj. Mohd Saleh bin Hj. Ahmad yang banyak membantu mengemaskini 
serta menyemak risalah kecil ini. Begitu juga Y.Bhg. Dr. Hj. Sallehuddin 
bin Abu Bakar dari Jabatan Kesihatan Wilayah Persekutuan, rakan-rakan 
ahli Panel Pakar Kajian Syariah JAKIM, Jabatan Mufti, Jabatan Agama 
Wilayah Persekutuan dan semua yang terlibat menyusun buku ini sama 
ada secara langsung atau tidak. Semoga segala usaha dan masa yang 
disumbangkan akan mendapat ganjaran daripada Allah SWT. 

Sekian, Wassalam. 



DATO’ HJ. WAN MOHAMAD BIN DATO’ SHEIKH ABDUL AZIZ 
Ketua Pengarah 

Jabatan Kemajuan Islam Malaysia (JAKIM) 



# PENDAHULUAN 


Puasa adalah rukun ketiga daripada rukun Islam. Malah ia telah disyariatkan 
menerusi Firman Allah SWT.: 

Maksudnya : 

“Wahai orang-orang yang beriman! Kamu diwajibkan berpuasa sebagaimana 
diwajibkan atas orang-orang yang dahulu daripada kamu, supaya kamu 
bertakwa. (Puasa yang diwajibkan itu ialah) beberapa hari yang tertentu; maka 
sesiapa diantara kamu yang sakit, atau dalam musafir, (bolehlah ia berbuka) 
kemudian wajiblah ia berpuasa sebanyak (hari yang dibuka) itu pada hari-hari 
yang lain ; dan wajib atas orang-orang yang tidak terdaya berpuasa (kerana 
tua dan sebagainya) membayar fidyah iaitu memberi makan orang miskin. Maka 
sesiapa dengan sukarela memberikan (bayaran fidyah) lebih dari yang ditentukan 
itu, maka itu adalah suatu kebaikan baginya; dan (walaupun demikian) berpuasa 
itu lebih baik bagi kamu (daripada memberi fidyah), kalau kamu mengetahui 

(al-Baqarah : 183-184 ) 

Ayat ini jelas menunjukkan Allah SWT telah mewajibkan orang Islam berpuasa 
kecuali beberapa golongan sahaja yang harus meninggalkan puasa seperti 
orang sakit, musafir dan orang tua yang tidak berupaya mengerjakannya. 



# PENGERTIAN PUASA 

Puasa bermaksud menahan diri bermula dari terbit fajar sadiq sehinggalah 
terbenam matahari daripada makan, minum serta melakukan sesuatu yang 
boleh membatalkannya. 


# RUKUN PUASA 


Rukun puasa ialah : 

i. Orang yang berpuasa. 

ii. Berniat puasa. 

Contoh niat berpuasa, “Aku berpuasa esok hari bagi menunaikan fardhu 
Ramadhan tahun ini kerana Allah Ta’ala”. Menurut Mazhab Shafie sebaik- 
baiknya berniat ialah pada setiap malam dalam bulan Ramadhan. Manakala 
menurut Imam Malik boleh berniat puasa sebulan bulan Ramadhan bagi 
tahun itu. Contoh niatnya ialah “Aku berpuasa sebulan bulan Ramadhan 
tahun ini fardhu atasku kerana Allah Ta’ala”. 

iii. Menahan diri daripada makan minum dan daripada melakukan sesuatu 
perkara yang membatalkan puasa mulai daripada terbit fajar sadiq (masuk 
waktu subuh) sehingga terbenam matahari (masuk waktu maghrib). 


# SYARAT WAJ I B PUASA 

Syarat wajib puasa ialah : 

i. Beragama Islam. 

ii. Baligh atau sampai umur. 

iii. Sempurna akal. 

iv. Berkemampuan melaksanakannya. 





# SYARAT SAH PUASA 


Syarat sah puasa ialah : 

i. Beragama Islam. 

ii. Mumayyiz (boleh membezakan perkara baik dan buruk). 

iii. Suci daripada haid dan nifas. 

iv. Berniat untuk melaksanakan puasa. 

v. Puasa pada hari-hari yang tidak diharamkan berpuasa; 

Hari-hari yang diharamkan berpuasa ialah : 

i. Hari Raya Puasa 

ii. Hari Raya Haji dan pada 11, 12 dan 13 haribulan Zulhijjah (hari-hari 
Tasyrik). 

iii. Hari Syak iaitu hari yang ke 30 bulan Sya’ban. Ini adalah kerana apabila 
anak bulan tidak kelihatan, orang ramai meragui hari itu sama ada dalam 
bulan Sya’ban atau Ramadhan. Justeru dilarang berpuasa sunat pada 
hari tersebut. 


# PERKARA-PERKARA YANG MEMBATALKAN PUASA 
Perkara-perkara yang membatalkan puasa ialah : 

i. Makan, minum atau merokok walaupun sedikit dengan sengaja. 

ii. Muntah dengan sengaja. 

iii. Bersetubuh di siang hari. 

iv. Keluar mani dengan sengaja. 

v. Keluar darah haid atau nifas walaupun sedikit. 

vi. Gila atau hilang akal walaupun seketika sahaja (satu lahzah ). 

vii. Pitam atau koma (tidak sedarkan diri) sepanjang hari (bermula daripada 
terbit fajar (waktu subuh) sehingga terbenam matahari (waktu maghrib). 




# HARUS BERBUKA PUASA 


Orang yang diharuskan berbuka puasa adalah seperti berikut : 

i. Orang sakit 

Orang sakit sekiranya ia berpuasa juga akan menambahkan kesakitannya 
atau melambatkan sembuh penyakitnya, boleh meninggalkan puasa tetapi 
wajib mengqadha’kannya (ganti) setelah ia sihat. 

ii. Orang musafir 

Orang musafir dengan tujuan yang diharuskan oleh syarak harus berbuka 
puasa dengan syarat perjalanannya itu melebihi dua marhalah (kira-kira 89 
kilometer). Puasa yang ditinggalkan itu wajib diqadha’. 

iii. Hilang keupayaan untuk berpuasa 

Orang tua yang uzur, orang yang lemah kerana penyakit yang tidak ada 
harapan untuk sembuh atau kerana semula jadinya lemah diharuskan 
berbuka atau tidak berpuasa langsung. Bagi hari-hari yang ditinggalkan 
itu wajib dibayar fidyah dengan makanan asasi satu hari satu cupak diberi 
kepada fakir atau miskin. Golongan orang yang sedemikian tidak wajib 
mengqadha’kan puasa yang ditinggalkan tetapi hanya memadai dengan 
membayar fidyah sahaja. 

iv. Perempuan hamil 

Perempuan yang sedang hamil dan bimbang jika ia berpuasa akan 
membahayakan dirinya, diharuskan berbuka tetapi wajib mengqadha’ 
puasa yang ditinggalkan. Sekiranya ia bimbang akan membahayakan 
kandungannya, harus baginya berbuka puasa tetapi wajib qadha’ serta 
membayar fidyah bagi setiap hari puasa yang ditinggalkan. 

v. Ibu yang menyusukan anak 

Ibu yang menyusukan anak harus berbuka puasa kalau ia bimbang dengan 
berpuasa akan memudharatkan dirinya dan wajib qadha’ bagi puasa yang 
ditinggalkan. Jikalau ia berbuka puasa kerana bimbang memudharatkan bayi 
yang disusuinya seperti kurang air susu atau menjejaskan kesihatan bayinya 
itu, maka wajib qadha’ puasa yang ditinggalkannya beserta membayar fidyah 
bagi setiap hari puasa yang ia tinggalkan. 




# PUASA BAGI PESAKIT 


Syarak mengharuskan pesakit-pesakit meninggalkan puasa sekiranya ia tidak 
mampu melakukannya, la wajib menggantikannya (qadha’) berdasarkan firman 
Allah S. W. T. ; 

Maksudnya 

“(Puasa yang diwajibkan itu ialah) beberapa hari yang tertentu; maka sesiapa 
diantara kamu yang sakit, atau dalam musafir, (bolehlah ia berbuka) kemudian 
wajiblah ia berpuasa sebanyak (hari yang dibuka) itu pada hari-hari yang lain; dan 
wajib atas orang-orang yang tidak terdaya berpuasa (kerana tua dan sebagainya) 
membayar fidyah iaitu memberi makan orang miskin. Maka sesiapa dengan 
sukarela memberikan (bayaran fidyah) lebih dari yang ditentukan itu, maka itu 
adalah suatu kebaikan baginya; dan (walaupun demikian) berpuasa itu lebih baik 
bagi kamu (daripada memberi fidyah), kalau kamu mengetahui”. 

(al-Baqarah : 184 ) 


Sekiranya seseorang pesakit menderita kesakitan dia perlu mendapat 
nasihat doktor pakar beragama Islam untuk menentukan sama ada boleh 
berpuasa ataupun sebaliknya. Pesakit yang tiada harapan untuk sembuh, 
wajib membayar fidyah iaitu memberi makan kepada orang miskin mengikut 
bilangan hari yang ditinggalkan. 

Dr. Wahbah al-Zuhaily memberikan pengertian ’sakit’yang membolehkan berbuka 
ialah sakit yang mendatangkan kesukaran yang amat sangat. Berkemungkinan 
sekiranya pesakit itu meneruskan puasanya maka akan mengakibatkan suatu 
yang buruk terjadi, dibimbangi akan bertambah sakit atau lambat sembuh. 



# PENGGUNAAN UBAT DAN ALAT-ALAT PERUBATAN 
KETIKA BERPUASA 


Bagi pesakit yang menggunakan ubat dan alat-alat perubatan ke atas anggota 
badan yang berongga seperti mulut, lubang hidung, telinga, dubur (Suppository) 
dan faraj (Pessary) huraian masalah berkaitan adalah seperti berikut : 

1. Perkara-perkara yang berkaitan dengan rawatan perubatan yang tidak 

membatalkan puasa ialah : 

i. Menggunakan ubat titis mata, titis telinga dan cucian telinga (dengan 
syarat tidak sampai batas gegendang telinga); 

ii. Pil tablet nitroglycerin (GTN) atau ubat yang menyamainya yang diambil 
secara meletakkannya di bawah lidah tanpa ditelan bagi merawat 
kesakitan dada (angina pectoris) bagi pesakit jantung; 

iii. Melakukan prosedur tampalan gigi, cabutan, pembersihan gigi atau 
memberus gigi dengan syarat individu yang berpuasa tidak menelan 
apa-apa bahan semasa prosedur rawatan tersebut; 

iv. Semua bentuk suntikan sama ada melalui lapisan kulit, otot, sendi, atau 
salur darah; 

v. Pendermaan atau pemindahan darah; 

vi. Penggunaan ubat-ubatan dalam bentuk sapuan, balutan dan plaster 
pada permukaan kulit; 

vii. Pengambilan sampel darah untuk ujian makmal; 

viii. Memasukkan tiub kecil (catheter) melalui salur darah untuk tujuan 
pemeriksaan seperti prosedur angiogram untuk pemeriksaan jantung; 

ix. Pemeriksaan laparoscop, iaitu pemeriksaan dalaman dengan 
menggunakan alat yang dimasukkan melalui dinding abdomen untuk 
pemeriksaan bahagian dalaman pesakit; 

x. Berkumur-kumur termasuk berkumur-kumur secara gargle (sehingga 
air hampir ke tekak), dan ubat teraputik semburan ke mulut yang tidak 
melibatkan proses menelan; 



xi. Menjalani biopsy iaitu pengambilan spesimen atau cebisan yang diambil 
daripada hati atau organ-organ lain untuk tujuan analisa makmal; 

xii. Penggunaan ubat semburan (spray) hidung tanpa disedut; 

xiii. Rawatan dialisis untuk masalah pesakit buah pinggang sama ada 
hemodialisis atau peritonealdialisis ; 

xiv. Menjalani rawatan bius setempat atau separuh (local) dengan semburan 
atau suntikan setempat; dan 

xv. Penggunaan ubat buasir dengan memasukkan semula kawasan buasir 
pada tempatnya tanpa melibatkan kawasan rongga yang dalam. 


2. Perkara-perkara berkaitan dengan rawatan perubatan yang 

membatalkan puasa: 

i. Penggunaan alat sedutan (inhaler) untuk rawatan lelah (athma) atau 
penyakit paru-paru kronik; 

ii. Memasukkan sebarang tiub kecil (pessary) atau ubat ke dalam faraj 
(vaginal suppository) termasuk prosedur cucian (wash), pemeriksaan 
dalaman vaginal (vaginoscope), atau pengawai perubatan memasukkan 
jari untuk melakukan pemeriksaan dalaman vagina wanita; 

iii. Memasukkan sebarang tiub catheter, alat pemeriksaan dalam saluran 
kencing (urethroscope), barium atau ubat pencuci yang dimasukkan 
sama ada ke dalam saluran kencing bagi lelaki atau wanita (contohnya 
memasukkan ‘urinary catheter’ untuk rawatan sumbatan salur 
kencing); 

iv. Penggunaan alat seperti enema, tiub suppository, teropong protoscope 
atau jari pegawai perubatan yang dimasukkan ke dalam dubur atau 
rectum untuk pemeriksaan; 

v. Penggunaan teropong usus (endoscope) atau teropong perut 
(gasteroscope) untuk tujuan pemeriksaan sistem penghadaman; dan 

vi. Penggunaan bius menyeluruh yang melibatkan penggunaan gas. 


# HUKUM MENINGGALKAN ATAU MEMBATALKAN PUASA 


Bagi seseorang yang meninggalkan atau membatalkan puasa dengan sengaja 
atau kerana sesuatu perkara yang diharuskan oleh syarak maka wajib dia 
menggantikan (qadha’) puasanya seperti berikut: 

i. Qadha’ sahaja, atau 

ii. Qadha’ beserta dengan fidyah, atau 

iii. Fidyah sahaja, atau 

iv. Qadha’ beserta dengan kaffarah. 


$> PENGERTIAN QADHA\ FIDYAH DAN KAFFARAH PUASA 
RAMADHAN 


i. Qadha’ puasa ialah menggantikan puasa wajib (Ramadhan) yang 
ditinggalkan. 

ii. Fidyah puasa ialah mengeluarkan secupak makanan bersamaan 675 gram 
atau yang senilai dengannya untuk sehari puasa yang ditinggalkan. 

iii. Kaffarah puasa ialah denda yang dikenakan kepada orang lelaki yang 
bersetubuh pada siang hari. 


# QADHA’ PUASA BAGI YANG MENINGGALKANNYA 
KERANA SAKIT 


Hukum orang yang mati dan belum sempat mengqada’kan puasanya terdapat 
dua keadaan: 

1. Keadaan Pertama: 

Sekiranya seseorang itu mati dan tidak sempat mengqadha’ puasanya kerana 
uzur yang berterusan dan tiada ruang yang memungkinkan dia mengqadha’ 
puasa seperti sakit, musafir, pengsan, nifas, hamil atau menyusukan anak 
dan uzur tersebut berterusan hingga ia mati maka tidak wajib ke atas 
warisnya menggadha’kan puasa dan membayar fidyah untuknya. 





2. Keadaan Kedua: 

Si mati berkemungkinan boleh mengqadha’ puasa yang ditinggalkan dan 
ada ruang untuknya berbuat demikian tetapi dia tidak melakukan dengan 
sengaja sehinggalah ia mati, maka ada dua pendapat: 

i. Qaul Jadid Imam Syafie: Wajib dikeluarkan daripada harta 

peninggalannya, secupak makanan rasmi (makanan asasi) untuk setiap 
hari yang ditinggalkan dan walinya tidak sah mengqadha’ puasa si mati. 

ii. Qaul Qadim Imam Syafie : Walinya boleh mengqadha’kan puasa bagi si 
mati, tetapi bukanlah wajib hukumnya, dan wali boleh memilih sama ada 
menggadha’kannya atau membayarkan fidyah. 


Pendapat kedua ini adalah paling sahih di sisi Imam Nawawi dan ulama-ulama 
dalam Mazhab Syafie yang mengkaji pendapat Imam Syafie. Ini kerana terdapat 
banyak hadith sahih berhubung masalah ini. Antaranya Rasulullah s.a.w 
bersabda: 


. t 



Maksudnya: 

“Sesiapa yang mati dan ke atasnya puasa (yang belum ia qadha’kan) maka 
hendaklah walinya berpuasa untuknya’’ 

(Riwayat Bukhari dan Muslim) 


Mereka yang mengqadha’kan puasa si mati boleh terdiri dari kalangan keluarga 
si mati walaupun bukan waris yang berhak mewarisi hartanya. 

Sah qadha’ puasanya yang dilakukan oleh ajnabi (sahabat, jiran dan sebagainya) 
dengan izin wali (waris) si mati atau wasiat si mati, sama ada di beri upah atau 
tidak iaitu sama seperti ibadat Haji. Tidak sah jika tidak mendapat keizinan 
terlebih dahulu dari wali (waris) si mati atau wasiat si mati. 

Pendapat yang jelas di sisi Imam Nawawi ialah sah puasa yang dilakukan oleh 30 
orang bagi menggantikan 30 hari yang ditinggalkan oleh si mati di mana qadha’ 
tersebut dilakukan pada hari yang sama. 


$ QADHA’ PUASA BESERTA FIDYAH 


Golongan yang diwajibkan qadha’ puasa Ramadhan beserta dengan bayaran 

fidyah adalah seperti berikut: 

i. Orang yang melengah-lengahkan qadha’ puasa Ramadhan sehingga masuk 
bulan Ramadhan tahun berikutnya. 

ii. Perempuan hamil yang berbuka puasa kerana dibimbangi memudaratkan 
bayi dalam kandungannya. 

iii. Ibu yang menyusukan anak berbuka puasa kerana dibimbangi kekurangan 
susu untuk anaknya. Begitulah juga hukumnya bagi ibu yang mengambil 
upah menyusukan bayi. 


# FIDYAH PUASA 


Fidyah puasa bererti denda yang dikenakan ke atas seseorang yang meninggalkan 
puasa Ramadhan dengan sebab-sebab seperti berikut: 

i. Sakit yang tiada harapan sembuh yang telah disahkan oleh pegawai 
perubatan, tidak wajib qadha’ tetapi wajib membayar fidyah sahaja. 

ii. Orang tua yang tidak berkemampuan lagi untuk berpuasa Ramadhan wajib 
membayar fidyah sahaja. 


# QADHA’ PUASA BESERTA KAFFARAH 


Bagi orang lelaki yang melakukan persetubuhan pada siang hari bulan 
Ramadhan, wajib qadha’ serta membayar kaffarah puasa. Walau bagaimanapun 
bagi perempuan yang disetubuhi tidak dikenakan kaffarah tetapi puasanya 
terbatal dan wajib diqadha’. Kaffarah yang dimaksudkan adalah mengikut tertib 
seperti berikut: 

i. Memerdekakan seorang hamba beragama Islam yang sempurna sifat tubuh 
badannya; 

ii. Sekiranya tidak mampu, hendaklah berpuasa dua bulan berturut-turut. 
Sekiranya terbatal satu hari, wajib dimulai dengan puasa yang baru; 

iii. Jika tidak berupaya juga maka hendaklah memberi makan secupak seorang 
kepada fakir miskin seramai 60 orang. 





# PANDUAN NASIHAT DAN DOA 


1. Islam menggalakkan umatnya berusaha mencari ubat apabila ditimpa 
penyakit. 

2. Semua orang wajib yakin bahawa ketentuan sihat dan sakit itu adalah 
ditentukan oleh Allah SWT. Rasulullah SAW bersabda maksudnya: 

•’Y'jH '33'-^’ ^3 

Maksudnya: 

“Sesungguhnya Allah menurunkan penyakit dan ubat dan Dia menjadikan 
setiap penyakit itu ada ubatnya. Maka berubatlah tetapi janganlah kamu 
berubat dengan benda yang haram”. 

(Riwayat Abu Daud) 

3. Pesakit-pesakit hendaklah berehat untuk mengembalikan kekuatan emosi, 
fizikal dan mental. 

4. Perbanyakkan mengingati Allah SWT, semoga Dia memberikan pertolongan 
ketika kita dalam keadaan sihat dan lebih-lebih lagi semasa sakit. Allah 
SWT. berfirman maksudnya: 

Maksudnya: 

“Ingatlah kamu kepada Ku ( dengan mematuhi hukum dan undang- undang Ku), 
supaya Aku membalas kamu dengan kebaikan ...” 

(al-Baqarah: 152) 

5. Allah SWT memberi keringanan kepada pesakit dengan berbuka puasa demi 
untuk memelihara kesihatan mereka. 

6. Allah SWT mengharuskan bertayammum bagi pesakit-pesakit yang tidak 
boleh menggunakan air, bertujuan untuk mengelakkan kemudaratan kepada 
pesakit. 



7. Penyakit boleh dikawal dengan berubat di samping menjaga makan minum, 
contohnya kepanasan demam boleh dikurangkan dengan memperbanyakkan 
minum air. Sabda Rasulullah SAW Maksudnya: 


Maksudnya: 

“Daripada Aisyah R A, daripada Nabi SAW bersabda demam adalah daripada 
bahang api neraka jahannam. Oleh itu sejukkanlah ia dengan air”. 


8. Penyembuh yang sebenarnya ialah Allah SWT. Oleh itu pesakit- 
pesakit hendaklah berusaha dan berikhtiar dengan berubat di samping 
memperbanyakkan berdoa kepada Allah SWT Firman Allah SWT yang 
bermaksud: 


Bermaksud: 

“Berdoalah kamu kepadaKu nescaya Aku perkenankan doa permohonan 
kamu”. 


9. Kita mestilah memahami bahawa kesabaran menghadapi ujian adalah 
penting di samping bertawakkal, kerana kesabaran itu akan menghapuskan 
(mengkaffarahkan) dosa. Sabda Rasulullah SAW yang bermaksud: 


Maksudnya: 

“Daripada Abu Said dan Abu Hurairah RA, sesungguhnya mereka mendengar 
Rasulullah SAW bersabda : Tidaklah seorang Muslim ditimpa oleh keletihan, 
kerisauan, kedukacitaan, penyakit atau permasalahan walaupun kesakitan 
berupa duri (yang mencucuknya), melainkan ini merupakan penebus kepada 
dosanya”. 



(Riwayat Bukhari dan Muslim) 


£ 



(al-Mu’min: 60) 



(Riwayat Bukhari dan Muslim) 


10. Pesakit hendaklah berharap sepenuhnya kepada Allah SWT kerana Dia 
sahajalah yang boleh menyembuhkan penyakit dan memberikan segala 
pertolongan. 


11. Di antara amalan baik yang diamalkan ketika sakit ialah dengan 
memperbanyakkan zikir di antaranya dengan menyebut tasbih (&i 
tahmid (i jlJ-i), dan takbir (jS\ Ai). Berzikir boleh menenangkan jiwa 
di samping meringankan beban kesakitan. Firman Allah SWT yang 
bermaksud: 


• -'J £ “9 * * % * * « 


Maksudnya: 


“Ketahuilah! Dengan berzikir kepada Allah itu, tenang tenteramlah hati 
manusia”. 

(al-Ra’d: 28) 


12. Pesakit yang berkemampuan membaca ayat-ayat suci Al-Quran dinasihatkan 
berbuat demikian sebagai penawar bagi penyakitnya. Firman Allah SWT 
yang bermaksud: 



eLi-uj L* <Jle 


Maksud : 

“Dan Kami turunkan dengan beransur-ansur dari Al-Quran ayat-ayat suci 
yang menjadi ubat penawar dan rahmat bagi orang-orang yang beriman 
kepadanya”. 

(al-lsraa’: 82) 

13. Penyakit-penyakit hati terjelma dalam bentuk kecenderungan untuk mengikut 
hawa nafsu dan melakukan maksiat kepada Allah SWT seperti berzina, 
berjudi, meminum arak, hasad dengki, tamak haloba, panjang angan-angan, 
menghisap dadah dan lain-lain. 

14. Kesan penyakit hati akan membawa kepada penyakit otak dan jiwa yang 
dikenali sebagai kegilaan (maniac), penyakit tekanan jiwa (depression), dan 
lain-lain lagi. 


1 5. Pakar-pakar perubatan moden telah menemui banyak penyakit boleh dicegah 
dengan menjaga kebersihan. Maka disarankan agar umat Islam sentiasa 
menjaga kebersihan sesuai dengan ayat al-Quran yang menunjukkan 
bahawa kebersihan itu dituntut. 




Maksudnya: 

“Dan pakaian mu hendaklah kamu bersihkan. ” 

(al-Muddathir: 4) 


16. Umat Islam digalakkan supaya sentiasa membersihkan diri seperti beristinja’, 
berkumur-kumur, menggosok gigi, memasukkan air ke dalam hidung 
(istinsyak), memotong kuku, membersihkan jari-jemari, mencabut bulu 
ketiak, mencukur bulu kemaluan, mengandam misai, berkhatan dan lain-lain 
lagi yang boleh mencegah daripada merebaknya pelbagai jenis penyakit. 


Maksudnya: 


4 ^ Jj-j 3^ J U* 


“Daripada Abu Hurairah RA katanya: Lima perkara yang menjadi fitrah 
manusia atau lima perkara fitrah iaitu berkhatan, memotong bulu ari-ari, 
mencabut bulu ketiak, memotong kuku dan memendekkan misai. ” 

(Riwayat Bukhari) 


17. Para pesakit dinasihatkan agar memberi maklumat yang tepat dan jelas 
kepada doktor semoga penyakitnya dapat dikenalpasti dengan mudah. 


18. Pesakit dinasihatkan supaya mengambil ubat mengikut arahan doktor agar 
penyakitnya cepat sembuh. 


19. Pesakit-pesakit kronik yang memerlukan rawatan ubat secara berterusan 
boleh menyesuaikan waktu pengambilan ubat daripada siang kepada waktu 
malam supaya puasa dapat dilaksanakan. 


20. Pengambilan ubat secara berlebihan boleh membahayakan kesihatan dan 
menambahkan beban pesakit. 


21. Pesakit dinasihatkan supaya memberitahu doktor jenis ubat yang sedang 
atau yang telah digunakan sebelum ubat baru diperolehi. 

22. Pesakit dinasihatkan tidak berkongsi ubat dengan pesakit lain walaupun jenis 
penyakit yang sama. Tanda-tanda yang sama bagi kebanyakan penyakit 
memerlukan kepada rawatan yang berlainan. 

23. Pesakit akan selamat dan segera sembuh sekiranya kaedah penggunaan 
ubat dengan cara yang betul dan nasihat doktor tidak diabaikan. 

24 Pesakit hendaklah senantiasa ingat dan berdoa kepada Allah SWT 
sebagaimana Rasulullah SAW sedang gering, Baginda memasukkan dua 
tangannya di dalam bekas air kemudian menyapu mukanya dengan kedua- 
dua belah tangannya yang mulia dan membaca doa: 


Maksudnya: 

“Ya Allah tolonglah aku dalam menghadapi mati dan menempuh Sakaratul 
Maut”. 


Maksudnya: 

“Aku berlindung dengan kalimah-kalimah Allah yang sempurna dari 
kemarahanNya, seksaNya, kejahatan hamba-hambaNya, bisikan-bisikan 
syaitan dan dari kehadiran mereka itu”. 



(Riwayat al-Tirmizi) 


25. Doa ketika merasa takut atau terkejut. 



(Riwayat Abu Daud) 


Maksudnya: 



“Aku berlindung dengan kalimah-kalimah Allah yang sempurna dari segala 
syaitan dan dari segala binatang yang berbisa dan dari segala mata yang 
menimpakan keburukan kerana melihatnya. ” 


27. Seandainya terlupa membaca Bismillah pada permulaan makan, minum 
ataupun amalan yang baik boleh dibaca ketika teringat; 


Maksudnya: 

“Dengan nama Allah pada awal dan pengakhirannya”. 

28. Doa ketika makanan dihidangkan. 

.j\dS\ Cj\xs> bs$ l^jj U? U iljli illi 

Maksudnya: 

“Ya Allah! Berkatilah ke atas kami apa yang telah Engkau rezekikan kepada 
kami dan peliharalah kami dari azab neraka. ” 

29. Doa selepas berbuka puasa: 


(Riwayat al-Bukhari) 


26. Bacaan ketika memulakan makan atau minum: 






Maksudnya: 


“Ya Allah kerana Engkau aku telah berpuasa dan dengan rezeki Engkau aku 
telah berbuka”. 


30. Doa selesai makan: 


. «La-Sei^ 


Maksudnya: 

“Segala puji kepunyaan Allah yang telah memberi makan dan minum kepada 
kami dan telah menjadikan kami orang Islam.” 


31 . Doa ketika hendak masuk tandas: 


. 44^3 44i3' Cft dL j; jujfl 


Maksudnya: 

“Ya Allah! Aku berlindung diri dengan Engkau dari gangguan syaitan jantan 
dan dari gangguan syaitan betina. ” 

32. Doa ketika keluar tandas: 


i''-! ^ t i x ^ t 'i f '* i ^ t f 


Maksudnya : 

‘Aku memohon keampunanMu , segala puji bagi Allah yang menghilangkan 
daripadaku bencana dan telah meng’afiatkan daku.” 

33. Doa ketika hendak tidur: 


Maksudnya: 


.03J3 U-t 0 \ 


‘Dengan nama Engkau ya Allah aku hidup dan mati. 


34. Doa ketika bangun dari tidur. 



Maksudnya: 

“Segala pujian kepunyaan Allah yang telah menghidupkan kami selepas 
mematikan kami dan kepadaNya kami dibangkitkan kelak”. 

35. Doa ketika sukar untuk tidur. 


Maksudnya: 

“Ya Allah telah terbenam bintang-bintang dan telah tidur segala mata. 
Engkau Tuhan yang hidup dan tetap menguruskan segala urusan dengan 
sendirinya, tidak mengantuk dan tidak tidur. Tenangkanlah malamku dan 
tidurkanlah mataku. ” 

36. Pesakit digalakkan supaya membaca doa sendiri dengan meletakkan 
tangannya di tempat sakit dan seterusnya membaca. 


Maksudnya: 

“Dengan nama Allah aku berlindung dengan kebesaran Allah dan 
kekuasaanNya dari kejahatan apa yang aku rasai dan aku bimbangi. ” 



(3 kali) 




(Riwayat Muslim) 



37. Doa untuk menjauhkan anak-anak kecil dari gangguan syaitan. 



Maksudnya: 

“Aku mohon engkau dilindungkan dengan kalimah-kalimah Allah yang 
sempurna dari segala syaitan dan binatang-binatang merbahaya dan dari 
segala mata yang menimpakan keburukan kerana melihatnya”. 

38. Pesakit dinasihatkan banyak membaca zikir ini. 


Maksudnya: 

“Tiada tuhan selain dari Allah dan Allah Maha Besar. Tiada tuhan selain dari 
Allah, Yang Esa tiada sekutu bagiNya. Tiada tuhan selain dari Allah, tidak 
ada daya upaya dan tidak ada tenaga kekuatan melainkan dengan Allah.” 

39. Pesakit dinasihatkan membaca Selawat Syifa’. 


Maksudnya: 

“Ya Allah ya Tuhan kami, limpahkanlah rahmat ke atas junjungan kami 
Nabi Muhammad S/\14/ yang dengannya dapat mengubati hati (yang 
kusut) dan menjadi penawar, menyihatkan badan (dari segala penyakit) 
yang menyembuhkannya, menjadi cahaya bagi pemandangan (mata) dan 
menyinarkannya dan limpahkanlah rahmat dan kesejahteraan kepada 
keluarga dan sahabat-sahabat baginda sekalian.” 





# PENUTUP 


Kewajipan berpuasa berbeza dengan kewajipan solat di mana kewajipan solat 
tidak boleh ditinggalkan walaupun dalam keadaan sakit. Manakala puasa boleh 
ditinggalkan bagi mereka yang sakit atau uzur syarie dan wajib menggantikannya 
pada hari-hari yang lain di luar bulan Ramadhan. Rukhsah atau keringanan 
ini adalah satu keistimewaan yang diberikan oleh syara’ kepada umat Islam. 
Semoga risalah ini dapat memberi panduan dan manfaat kepada umat Islam 
khususnya pesakit-pesakit dalam melaksanakan ibadah puasa. 

